section_heading: Erotski prizori, mrtve prirode i pejsaži
paragraph_text: Umjetnik radi cijeli niz slika vezanih uz lov. Uglavnom su to genre prikazi lova kao što je slika Ulov iz 1866. godine te animalni prikazi šumskih životinja; srna, jelena, zečeva, konja, lovačkih pasa itd., kao na primjer na slici Srne kod potoka Plaisir-Fontaine, također iz 1866. godine. Nizovi slika sa šumskim scenama lova ne začuđavaju što se tiče odabira teme jer je Courbet bio strastveni lovac te je volio ići u lov u Franche-Comté i u Njemačku. Courbet je i slikanju scena lova pristupio istim načinom kojim je pristupao kada je radio svoju "trilogiju realizma" iz Ornansa – s posebnom pažnjom i važnosti kao da je riječ o historijskim prikazima. Čak je i za genre-scene odabrao monumentalan format platna, što mu je predstavljalo poseban izazov u stvaranju realnosti prikaza. No, kasniji uspjeh tih slika je pokazao da mu je to i uspjelo.